Джани Родари
Котешкият вестник

Превод от италиански: Валери Петров, 1995

chitanka.info

Във вестника, който котките

си намират в неделя пред прага,

има на шеста страница

пет колонки със „Търси-Предлага“:

„Търся дом богати квартали

бюфет, който зле се затваря“;

„Желая съжителство баба

позната на колбасаря“,

„Чистница галя се мъркам

създавам кътче уютно

малки опашкодърпачи

изключени абсолютно…“

Безработните котки, които

си нямат храна и постеля,

изчитат от края до края

тези обяви в неделя.

Но „Търся“, уви, има много,

а „Предлагам“ — ужасно малко,

и котките сгъват вестника

в настроение твърде жалко,

Въртят се след пладне вкъщи,

кисели и печални,

и после се преобличат

за своите концерти квартални.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.